
DISPUTATIO  MEDICA  2 

INAUGURALIS, 

DE 

AGITATIONE  NERVOSA, 

VULNERIBUS  SCLOPETARIIS 

QUANDOQUE  INFLICTA. 


AUCTORE  FRANC1SCO  BURTON . 


Nonnullis  forte  haec  legentibus  materia 
quam  argumento  delegi,  non  multo  labore* 
ne  seria  quidem  contemplatione  digna  vi¬ 
deatur.  Istis  vero,  quibus  non  contigerit  ef¬ 
fectus  violentes  corpori  humano  tormento¬ 
rum  ictu  mediocri  inflictos,  vidisse  probare 
facile  erit,  (atque  probamus)  quod  haec  con¬ 
citatio  et  prostratio  quasi  totius  hominis  nul¬ 
lo  non  exemplo  medici  attentionem  matur¬ 
rimam  gravissimamque  requiret;  quoniam 

hac  sola  causa  mors  persaepe  fuerit  subse¬ 
cuta,  etiam  iis  quorum  vulnera  quantum 
visui  apparuit  levissima  extarent. 

Auctores  qui  vulnera  sclopetorum  tor¬ 
mentorumque  descripserunt,  hanc  rem  bre¬ 
viter  nimis  perfunctorieque  tetigerunt,  adeo 
quidem  ut  si  observationes  perdocti  viri 
Guthrie  *  accuratissimas  excipias,  urgentia 
admodum,  ut  propria  experientia  didici, 
haec  signa  propemodum  negliguntur.  Pro¬ 
positum  igitur  hac  dissertatione  nostrum 
est.  1°.  Quam  necesse  sit,  ostendere,  uti 
huic  urgentissimae  rei  attentionem  defigant 
medici.  Ii  praesertim  ad  bella  militiamque 
destinati,  quibus  mentem  expeditam  suc¬ 
cinctam,  et  quasi  signo  dato  illico  acturam 
esse  oportet. 

11°.  Indicia  speciesque  monstrare,  hanc 
corporis  conditionem  designantes,  quales  ip¬ 
so  momento  observatas,  inter  proelia  pene 


*  Gun-Shot  Wounds,  Page  23,  25,  28. 

perpetua  belli  Hispanici,  Flessingae  obsi¬ 
dionem,  bellum  Americanum,  pugnamque 
memorabilem  prope  Waterloo  ipse  adnota- 
verim.  III °.  Auxilia  his  quam  ocyssime 
tollendis  signis  maxime  accommodata,  ut 
homo  a  conditione  periculi  plena  vindice¬ 
tur  ;  saltem  aliam  sed  necessariam  opera¬ 
tionis  chirurgicae  agitationem  incolumis  fer¬ 
re  possit,  indicare. 

IV °.  Postremo  ostendere,  hanc  conster¬ 
nationem  singularem  non  a  virtutis,  viri- 
lisque  animi  defectu  provenire :  ubi r 'simul 
tamen  confitendum  erit,  praeter  hominis  af- 
fect^proprietatem  aliquam  (idiosyncrasiam) 
aut  generis  nervosi  universam  conquassatio¬ 
nem,  me  aliam  magis  probabilem  causam 
nescire. 

1°.  Hodie  quidem  ubi  controversia  (tam 
diu  agitata)  an  statim  post  injuriam  accep¬ 
tam  vel  spatio  quodam  interposito  amputa¬ 
tio  fieri  deberet,  adeo  probe  ut  mihi  vide¬ 
tur,  soluta  est  auctorum  clarorum  testimo- 

niis  ac  documentis,  praesertim  supra  laudati 
Guthrie,  Jo annis  Bell  in  libris  de  vul¬ 
neribus  tormentariis  utilissimis  necnon  cla¬ 
rissimi  Galli  Baronis  Larrey  *,  adhuc  ma¬ 
gis  necessarium  fit  materiam  nostram  dili¬ 
gentissime  scrutari,  scilicet,  ut  iis  cautela 
quaedam  injiciatur,  qui  non  experientia  hu¬ 
jusmodi  didicerint  discrimina  nimis  subitae 
operationis ,  quae  quidem  substantibus  signis 
jamjam  describendis  saepenumero  fieret  le- 
thalis ;  ita  vitam  laborantis  curationis  utili¬ 
tatem,.  curantis  denique,  nec  injuria  famam 


una 


ura. 


/V 


Haec  quidem  cautio,  ex  primoribus  us¬ 
que  studiis  animo  meo  fuit  impressa;  ex 
quo  tempore  in  valetudinario  publico  mor¬ 
tem  amputationem  pro  casu  quodam  haud 
gravi  celebratam,  citissime  consequi  vidis¬ 
sem  :  nulla  enim  causa  manifesta  erat  cur  in¬ 
teriret,  quam  agitatio  qua  tum  laborat,  quum 
alia,  operatio  scilicet,  superaddita  est,  pesti¬ 
fera  igitur  hujus  amputationis  terminatio 


*  Campaignes  et  Memoires  de  Chirurgie  Militairc, 

provenire  videbatur,  ab  inscitia  chirurgi  aut 
talibus  indiciis  animadvertendum  esse  igno¬ 
rantis,  aut  etiam  injuriae  topicae  eadem  re¬ 
ferentis,  amputationeque  jamjam  facile  tol¬ 
lenda  sperantis  :  cujus  tamen  spei  fallaciam 
eventus  infelix  misere  evicit. 

Hic  quidem  singularis  casuum  nonnullo¬ 
rum,  sed  magis  praecipue  vulnerum  ex  glo¬ 
bis  tormentariis  effectus,  omnibus  chirurgis 
qui  befiis  recentibus  interfuerint  adeo  fami¬ 
liaris  est  ut  hos,  veritates  harum  observatio¬ 
num  necessitatisque  ut  iis  praesertim  ante 
operationem  conandum,  accuratissima  atten- 
tentio  adhibeatur,  testes  fidenter  appello. 

II0.  Indicia  quae  freqentissime  consterna¬ 
tionem  universi  corporis  vulnere  tormento 
inflicto  demonstrant,  haec  sunt.  JEger  fri¬ 
goris  sensu  ad  horrores  plus  minusve  graves 
accedente,  corripitur,  vultu  pallido  collapso, 
labiis  colore  defectis  oculis  cavis,  retractis ; 
pulsus  exiguus  ;  quandoque  adeo  imbecillus 
ut  aegre  tactu  percipi  potest,  spiritus  lentus 

oppressus,  sudores  non  tamen  generales  e- 
rumpunt,  vomitus  ;  membrorum  jactatio,  ita 
ut  membrum  laesum  saepe  (quantum  fieri 
potest)  huc  illuc  jactitetur,  nec  dolorem 
quemquam  excitare  appareat ;  quod  quidem 
ex  pessimis  signis  est.  Nonnunquam  aeger 
difficillime  ad  respondendum  excitatur  ;  at¬ 
que  si  tandem  respondeat,  monosyllabis  vo¬ 
cabulis  responsum  reddit.  Discriminis  raro 
conscius  apparet,  atque  monitis  curantium 
quibuscunque  plerumque  concedit. 

Non  ullum  quidem  exemplum  novi  ho¬ 
minis  hoc  statu  jacentis,  qui  consilio  chirur¬ 
gi  cuiquam  parere  negaret,  si  hoc  tempore 
igitur  consensus  aegri  flagitetur,  non  erit  ne¬ 
gatus  :  atque  si  tali  tempore  operatio  cele¬ 
bratur,  de  aegro  actum  erit.  Agitatio  cor¬ 
poris  priori  superducta  vitam  extinguet.  Ex 
multis  in  adversariis  nostris  exemplis  pauca 
sed  quam  brevissime  tradam,  facta  enim 
sunt,  qualia  rem  lucidius  illustrare  valent, 
quam  quaelibet  utcunque  speciosa  com¬ 
menta. 

Historia  I. — Ad  Flessingae  obsidionem 
praefectus  cujusdam  legionis  inter  noctem 
ad  tentorium  nosocomiale,  quo,  tunc,  officio 
chirurgico  operam  navabam  militibus  allatus 
est.  Eum  diligenter  scrutatus  praeter  leve 
per  glandem  sclopeti  vulnusculum,  proxime 
supra  sinistram  patellam,  nec  quidem  adeo 
alte  penetrans  ut  tendinem  musculorum  cru¬ 
ris  extensorum  laederet,  nihil  laesum  inveni. 

♦ 

Attamen  pessimis  ex  signis  supradictis  in 
tantum  laborabat,  ut,  an  alias  quoque  vulne¬ 
ratus  fuisset  mihi  dicere  non  posset.  Vina  et 
aqua,  quae  quidem  difficillime  hausit  propi¬ 
natis,  ut  non  alia  corporis  parte  laesus  fuisset, 
mihimet  satisfeci ;  post  quod  a  tentorio  fri¬ 
gido  hominem  ad  valetudinarium  quoddam 
vicinum  temporarium  asportari  jussi,  ibique 
curae  chirurgi  forte  munere  fungentis  de¬ 
mandandum.  Quum  aurora  proxima  hoc  va¬ 
letudinarium  inviserem,  vulneratum,  omni 
cura  attentioneque  frustra  adhibitis,  mortem 
inter  noctem  obiisse  reperi.  Munera  chi¬ 
rurgi  sub  celeri  obsidione  cumque  multo 

morbo  conjuncta  urgentissima,  obstabant 
quin,  quod  maxime  cupiebam,  cadaver  ex¬ 
plorarem. 

Historia  II. — Apud  pugnam  Salamancae 
praefectus  legionarius,  globo  sclopitario  pe¬ 
titus  est,  qui  quidem  thoracis  integumenta 
infra  papillam  dextram  penetravit,  circulam 
quasi,  sed  paulo  deorsum  sub  iisdem  inte¬ 
gumentis  describens,  atque  tandem  sub  sca- 
pulam  ejusdem  lateris  tam  plane  subsistens 
ut  non  solum  tangi  sed  oculis  etiam  con¬ 
spici  posset.  Nulla  tussis  erat,  nulla  respi¬ 
randi  difficultas  nisi  quae  causam  hanc  ex¬ 
ternam  manifeste  agnosceret.  Nullum  spu¬ 
tum  vel  excreatio,  sed  totum  vultus  aspec¬ 
tum  gravissimam  injuriam  passi  speciem  ex¬ 
hibuit.  Hoc  autem  statu  glandem  non  ex¬ 
trahere,  donec  his  improbis  signis  levaretur, 
mecum  decrevi;  etiamsi  ad  id  levissima  in¬ 
cisio  suffecisset.  Angustiae  temporis  curae 
comitantium,  inter  quos  tamen  alius  fuit 
praefectus  leviter  vulneratus,  hunc  permit¬ 
tere  coegerunt,  praeceptis  datis,  uti  curatio¬ 
nem  postea  dicendam  continuarent,  meque 

certiorem  facerent,  quando  ad  se  rediret, 
quod  cito  fore  speravi.  Brevi  tamen  postea 
a  nosocomio  vocatus  sum,  propterea  quod 
exanimis  magnopere  adhuc  continuerat  nec 
vires,  uti  praedixerim,  recuperaret.  Regressus 
vultum  inveni  anxium,  spiritum  acceleratum, 
pulsum  debilem,  praecipitem  imbecilliter  di¬ 
gitum  ferentem.  Vomitu  liberatus  est,  ani¬ 
mum  perspicuus,  suique  compos, voce  summis- 
sa  mihi  dixit,  sibi  certum  esse,  se  melius  ha¬ 
bere  si  modo  globus  exemptus  esset,  quan¬ 
do  animo  ejus  solatium  allaturum  viderem, 
excisionem  non  amplius  differendam  esse 
putavi,  praesertim  cum  plagula  tam  levis 
globum  eximi  sineret.  Inter  extrahendum 
nullum  doloris  sensum  exprimit,  sed  gratus 
tam  levi  negotio  glandem  extractam  esse  ap¬ 
paruit.  Post  habenulam  emplastri  adhaesivi 
incisioni  superimpositam,  caput  in  pectus 
meum  reclinavit,  quo  situ  fere  ad  horae 
quadrantem  remanebat ;  atque  devorandi 
vi  amissa,  tandem  expiravit.  Hic  quoque 
officium  nunquam  negligendum,  atque  cu- 

ra  plurimorum  in  valetudinariis  vulnerato¬ 
rum,  corporis  incisionem  prohibuit. 

Historia  III . — Quando  castella  Salaman- 
cae  exercitus  nostri  obsidione  premerent, 
praefectus  alius  legionarius  femoris  fractu-  . 
ram  gravem  compositam  passus  est,  valetu¬ 
dinarium  advectus  signis  supra  descriptis 
laborabat,  conatu  omni  ad  corpus  excitan¬ 
dum  nihil  valente,  intra  paucas  horas,  sine 
sanguinis  profluvio,  sine  ulla  praeter  conster¬ 
nationem  causa,  animum  expiravit.  Eo¬ 
dem  tempore  eique  proximus  jacebat  prae¬ 
fectus  legionis  funestam  comminutam  cervi¬ 
cis  femoris  fracturam  perpessus,  qui  tamen 
nulla,  ut  apparuit,  agitatione  affectus  est. 

Historiae  IV  V  VI— Nova  Aurelia 
Americorum,  militibus  tribus  legionis  quar¬ 
tae  ambo  membra  inferiora  ejusdem  tormen¬ 
ti  globo  excussa  sunt.  Intra  pauca  postea 
momenta  omnes  ad  valetudinarium  cas¬ 
trense  reportati  sunt.  Unum  ex  his  pyro- 
bolum  robustissimum,  totiusque  fere  legio- 

nis  fortissimum  signis  supra  datis  adeo  op¬ 
pressum  inveni  ut  propemodum  sensu  va¬ 
cuus  jaceret.  Secundum  non  adeo  graviter 
affectum,  atque  tertium  etiam  minus  quam 
secundum.  Omnes  haemorrhagia  liberi  ex- 
istebant,  ideoque  universa  cura  nostra  ad  vi¬ 
rium  conditionem  confirmandam  directa 
est ;  sed  summa  diligentia  non  obstante, 
duo  primi  intra  horas  quatuor  post  vul¬ 
nus  inflictum  extincti  sunt.  Tertius  ex 
stimulantium  usu  vires  paulatim  recollegit ; 
adeo  quidem  ut  intra  tertiam  horam  post 
casum  affectum  agitationis  superaverat,  ut 
mihi  amicoque  meo  Doctori  J.  French  ope¬ 
rationi  aptus  videretur,  utrumque  igitur 
membrum,  nec  interim  e  mensa  removere 
opus  fuit,  amputavimus.  Operationem  for¬ 
tissime  tulit,  convaluit,  atque  nunc  in  oppi¬ 
do  natali  Suffolcia  vitam  tolerat ;  memora¬ 
bile  est,  hunc  hominem  aliis  morbis  multum 
animum  despondere  solitum,  atque  quod  ad 
animi  virtutem  spectat,  sectae  Falstaf- 
fianae  fautor  habitus,  pyrobolus  in  omnia 
notissime  contrarius ;  quam  rem  eo  notavi 

quod,  opinionem  postea  defendendam  vehe¬ 
menter  corroboret. 

Historia  VII . — Praefectus  e  legione  quar- 

i 

ta  in  pugna  apud  Waterloo  fragmento  bom¬ 
bi  ictus  est  fronte  supraque  juga  superci¬ 
liorum  quo  tabula  ossis  utraque  fracta  est. 
Ad  locum,  quo  ego  tunc  vulneratos  curabam, 
pedes  ipse  accedit,  concedit,  sudario  capiti 
circumjecto,  donec  minus  occupatus  essem 
se  expectXurum  dicens.  Sudario  remoto  os 
tam  late  confractum,  et  sine  ullo  signo  in¬ 
grato  obstupui.  Portiones  quaedam  minu¬ 
tae  adeo,  laxe  erant,  ut  etiam  digitis  me  re¬ 
movere  sinerent,  quo  tempore  cerebri  pul¬ 
sationes  plane  erant  percipiendae.  Non  ta¬ 
men  vel  levissimum  ex  signis  superioribus 
passus  est,  ad  aliquam  distantiam  versus 
aciem  postremam  ambulabat,  donec  equum 
nactus  essem  quo  collocatum  famulo  com¬ 
misi,  ut  ad  proximum  valetudinarium  du¬ 
ceret.  Ex  hoc  tamen  gravi  vulnere  deinde 
convaluit,  atque  postea  legioni  propriae  ad- 
junctus  est,  etiamsi  propugnaculo,  quasi  cra- 

nio  artificio,  postea  uti  coactus  fuerit  ne  ce¬ 
rebrum  forte  quadam  extrinsecus  laedere¬ 
tur.  Haec  ex  plurimis  aliis  quae  scriniis 
possideo  exemplis  facile  augere  possim;  quod 
tamen  fieri,  angustiae  dissertationis  inaugu- 
ralis  non  sinunt.  Ultra  ista  igitur  quae  de¬ 
di  non  expatiabor,  interim  eos  chiururgos 
quos  fors  iisdem  conditionibus  quibus  nos 
objecerit  provocans,  annon  recte  concluse¬ 
rim.  Quod  consternatio  illa  viriumque  pros¬ 
tratio,  quas  corpus  vehementibus  injuriis, 
praesertim  vulneribus"  sclopetariis  inflictis 
patitur  diligenter  considerandae  sint,  atque 
ante  fugandae,  quam  ullam  operationem 
prudenter  conari  possumus. 


CAUSA. 

Cur  alius  tam  graviter  afficeretur  a  levi 
vulnusculo,  ut  lethum  etiam  cito  obiret,  alius 
contra  graviter  sauciatus  nihil  tale  pateretur, 
jure  mirandum  est,  explicare  quidem  pror¬ 
sus  nequeo ;  atque  confitendum  est,  ad  pro- 

prietatem  aliquam  seu  idiosyncrasiam,  aut 
demum  genus  nervosum  referre,  perinde  es¬ 
set  pro  luce  fumum  vendere,  ac  solemus, 
quandocunque  de  morbis  hujus  generis  ser¬ 
mo  est. 


CURATIO. 

Curatio  constare  debet  ex  cardiacis  et  sti¬ 
mulantibus,  qualia  sunt,  vinum,  aut  alcohol 

aqua  dilutum,  tinctura  opii,  alkali  volatile 

•» 

temporibus  adhibitum,  calor  scrobiculo  cor¬ 
dis,  membrisque  inferioribus,  cum  frictioni¬ 
bus  praecordiorum  repetitis,  quae  omnia  re¬ 
media  ad  vires  refocillandas  utilia  esse  do¬ 
cuit  usus.  His  tamen  adhibendis,  nos  non 
incaute  se  gerere  oportet,  nec  unquam  e  me¬ 
moria  excidere  debet,  haec  remedia  ex  tem¬ 
pore  tantum  dari  ad  mala  praesentia  super¬ 
anda  ;  quoque  minus  talibus  remediis  uti  ne¬ 
cessarium  invenimus,  eo  melius  quoniam 
tempus  cito  veniet  quo  talibus  tam  libere 
usos  esse  nos  penitebit.  AEger  si  fieri  po- 

test,  cardiacum  aliquod  ut  vinum,  vel  vi¬ 
num  ex  aqua,  alcohol  ex  aqua  quamprimum 
devoraret :  deinde  ad  domum  vehatur,  prope 
ignem  collocetur  ;  aut  lecto  calido  foveatur, 
corpore  primum,  si  madeat,  absterso.  Calor 
scrobiculo  cordis,  vel  aliis  partibus  corporis 
si  frigidae  sentiantur,  in  forma  commodissi¬ 
ma  quam  obtinere  possumus,  adhibendus 
est.  Frictiones  quoque  subinde  necessariae 
sunt.  Interea  loci,  vinum  ex  aqua  calefac¬ 
ta,  aut  spiritus  vini  Gallicus  quando  vires, 
vehementer  prostratrae  sunt  divisis  partibus 
danda  sunt,  atque  si  vomitus  adsit,  tinctura 
opii  auxilium  utilissimum  invenietur,  saepe 
quidem  solum  medicamentum  quod  hoc 
malum  sistere  valeat.  Alkali  volatile  nari¬ 
bus  temporibusque  adhibitum  saepe  commo¬ 
dissimum  est.  Hac  curatione  perseveran¬ 
dum  est  donec  signa  decedere  incipiant,  cu¬ 
jus  rei  prima  indicia  erunt  frigus  cutis,  ri¬ 
goresque  abeuntes,  pulsus  revigescens,  ple- 
niorque  evadens,  vultus  minus  collapsus, 
oculi  speciem  solitam  recipientes,  saucius  ip¬ 
se  de  vulnerum  dolore  conqueri  incipiens. 

Haec  signa  diligenter  observanda  sunt :  Car¬ 
diaca  nunc  minus  crebro  adhibenda :  brevi¬ 
que  abstinenda.  Si  operatio  necessaria 
judicetur  occasio  pretiosa  non  omittenda  est, 
nam  persuasissimum  habeo,  eo  melius  esse 
quo  citius  operationem  celebramus,  post¬ 
quam  haec  mala  signa  expugnata  fuerunt. 
Ipse  enim  saepissime  eadem  conditione  usus 
felicissime  amputavi,  etiam  in  ipso  quo  prae- 
liatum  est,  campo,  (quando  signa  terrentia 
non  adessent.)  Hinc  nihil  ambigo  quin  iis, 
qui  amputationes  quam  maturime  institutas 
felicissimas  esse  contendunt,  calculum  ego 
quoque  adjiciam. 

IV.  Quod  hic  affectus  non  animi  virilis 
veraeque  fortitudinis  defectu  exoriatur,  dic¬ 
tum  est  quod,  primo  saltem  intuitu,  non 
necessario  discussionem  nostram  desiderat. 
Quod  ipse  tamen  expertus  sum  breviter  pro¬ 
ponere,  vix  alienum  parebit,  saltem  iis  Apol¬ 
linem  militarem  colere  destinatis.  Utcun¬ 
que  enim  cauti  omni  tempore  nos  esse  de¬ 
bemus,  in  re  hujusmodi  tamen  cautione  ma- 

jore  opus  est ;  quoniam  si  quid  impruden¬ 
tis  de  effectu  quem  levis  vulneris  in  aliquem 
adnotaverimus,  temere  effutiremus,  eventus 
certissimus  erit ;  non  solum  inimicos  nobis 
creabit,  sed  confidentiam  eam  aegrorum  ad 
officia  nostra  medica  fungenda  tam  neces¬ 
sariam  penitus  amovebit.  Neque  difficile 
est,  imaginari  virum  fortem  tali  perturba¬ 
tione  saucium  laborare  qualis  operationem 
quamvis  in  vitae  discrimen  inferret ;  qui  ta¬ 
men  si  opinio  vulgaris  hanc  agitationem  ex 
metu  nasci  diceret,  operationem  intempes¬ 
tive  flagitaret,  quam  inevitabilem  audiverat, 
etiam  priusquam  adeo  usque  de  consterna- 
tione  refectus  fuisset,  ut  medici  illam  sua¬ 
dendam  esse  putarent.  Exemplum  hujus¬ 
modi  quoddam  vidi  in  profecto  animoso  cui 
iterato  fallacem  ipsius  hac  de  re  notionem 
refutare  verbis  coactus  sum,  tandemque  im¬ 
petravi  ut  operatio  differretur  donec  agita¬ 
tione  qua  laborabat  liberatus  fuerit.  Mili¬ 
tes  etiam  gregarii  semet  simili  frequenter 
gerunt  modo,  saepe  quidem  vera  virtute, 

nonnunquam  vero,  ut  medicum  novisse  opor- 

tet,  ob  alias  causas,  quas  cavere  debemus. 
Hoc  igitur  prolusionem  finiam,  me  sancte 
credere  istam  virium  conditionem  a  spiritus 
virilis,  veraeque  fortitudinis  defectu  nequa¬ 
quam  provenire. 


FINIS. 


